b'\n_START_ARTICLE_\nJo\xc5\xbee Pahor\n_START_SECTION_\n\xc5\xbdivljenjepis\n_START_PARAGRAPH_\nPahor je leta 1906 maturiral na u\xc4\x8ditelji\xc5\xa1\xc4\x8du v Kopru ter do 1923 pou\xc4\x8deval na osnovnih \xc5\xa1olah na Orleku in Se\xc5\xbeani. V politi\xc4\x8dnem \xc5\xbeivljenju se je pridru\xc5\xbeil socialisti\xc4\x8dni levici, sodeloval s H. Tumo, po vojni pa z I. Regentom in D. Gustin\xc4\x8di\xc4\x8dem ter se 1921 pridru\xc5\xbeil Komunisti\xc4\x8dni partiji Italije. Bil je napreden u\xc4\x8ditelj, ki se je moral pred fa\xc5\xa1izmom umakniti iz Italije. Leta 1926 je od\xc5\xa1el v Jugoslavijo ter med drugim od leta 1936 do 1945 pou\xc4\x8deval na poskusni \xc5\xa1oli v Ljubljani. Za \xc5\xa1olske potrebe je napisal jezikovno za\xc4\x8detnico Na\xc5\xa1a beseda (1945) in \xc4\x8ditanko Svobodna pota (1945).\n_START_SECTION_\nDela\n_START_PARAGRAPH_\nKot pripovednik je ve\xc4\x8dinoma nadaljeval romanti\xc4\x8dno-realisti\xc4\x8dno pripovedno izro\xc4\x8dilo, vendar je pri njem opaziti tudi mo\xc4\x8dno idejno anga\xc5\xbeiranost, ki je najizrazitej\xc5\xa1a v socialnem romanu Medvladje (1923), v katerem opisuje razmere na Primorskem med prvo svetovno vojno in tik po njej. V zgodovinskem romanu Serenissima (Ljubljanski zvon 1928-1929; v knjigi 1945), v katerega je vpletel protifa\xc5\xa1isti\xc4\x8dno tendenco, obravnava boj slovenskega \xc4\x8dastnika z bene\xc5\xa1kimi\xc2\xa0\xc2\xbbbravi\xc2\xab\xc2\xa0(vojno stranko) v 16. stoletju. V drugem zgodovinskem romanu Matija Gorjan (1940) slika vseslovenski kme\xc4\x8dki upor leta 1515, v romanu Pot desetega brata (1951) pa \xc5\xbeivljenje J. Jur\xc4\x8di\xc4\x8da._NEWLINE_Pahor je pisal tudi drame Vini\xc4\x8darji (uprizorjena 1937, v knjigi 1951), \xc4\x8cas je dozorel (1953), Semena v kamenju (1954)._NEWLINE_V mladinski knji\xc5\xbeevnosti je Pahorjevo najpomembnej\xc5\xa1e delo povest Otrok \xc4\x8drnega rodu (1937), v knjigi Tako je bilo trpljenje (Trst, 1946) pa je zbral in uredil spise otrok in mladine iz Slovenskega primorja. Napisal je \xc5\xa1e \xc4\x8drtico Mladost na Krasu (1959) in potopis Hodil po zemlji sem na\xc5\xa1i (1951)._NEWLINE_Poleg literarnega dela je Pahor v strokovnih glasilih objavljal tudi \xc4\x8dlanke iz dru\xc5\xbeboslovja, pedagogike, literarno kriti\xc4\x8dne in politi\xc4\x8dne sestavke. Bil je urednik U\xc4\x8diteljskega lista (1921 - 1926) in Novega roda (1924 - 1926).'